“บิตคอยน์” หลุด 20,000 เหรียญ กังวล “เฟด” เร่งขึ้นดอกเบี้ยคุมเงินเฟ้อ
“บิตคอยน์” ร่วงหนักหลุด 20,000 เหรียญ เป็นครั้งแรกนับตั้งแต่วันที่ 14 ก.ค.65 เหตุกังวล “เฟด” เร่งขึ้นดอกเบี้ยแรงอีกเดือน ก.ย.นี้ สกัดเงินเฟ้อ
“บิตคอยน์” ร่วงหนักหลุด 20,000 เหรียญ เป็นครั้งแรกนับตั้งแต่วันที่ 14 ก.ค.65 เหตุกังวล “เฟด” เร่งขึ้นดอกเบี้ยแรงอีกเดือน ก.ย.นี้ สกัดเงินเฟ้อ
15 ธ.ค. 2565

ผู้สื่อข่าวรายงานว่าเช้าวันนี้ (29 ส.ค. 65) ณ เวลา 9:32 น. ตามเวลาไทย ราคาบิตคอยน์ร่วงลง 316.28 จุด หรือ -1.57% แตะที่ 19,767.72 ดอลลาร์ หลังจากนายเจอโรม พาวเวล ประธานธนาคารกลางสหรัฐ (เฟด) ส่งสัญญาณว่า เฟดจะปรับขึ้นอัตราดอกเบี้ยต่อไปเพื่อสกัดเงินเฟ้อ

โดยราคาบิตคอยน์ร่วงหลุดจากระดับ 20,000 ดอลลาร์เป็นครั้งแรกนับตั้งแต่วันที่ 14 ก.ค.65 หลังจากนายพาวเวลกล่าวในการประชุมประจำปีของเฟดที่เมืองแจ็กสัน โฮล เมื่อวันศุกร์ (26 ส.ค.65) โดยระบุว่า เศรษฐกิจสหรัฐจำเป็นจะต้องมีการคุมเข้มนโยบายไประยะหนึ่งก่อนที่จะสามารถควบคุมเงินเฟ้อได้ ซึ่งจะส่งผลให้การขยายตัวทางเศรษฐกิจชะลอลง, ตลาดแรงงานอ่อนแอลง และส่งผลกระทบต่อภาคครัวเรือนและภาคธุรกิจ
“เราจะปรับขึ้นอัตราดอกเบี้ยต่อไป จนกว่าจะมั่นใจว่าภารกิจของเราจะประสบความสำเร็จ โดยภาคครัวเรือนและภาคธุรกิจอาจได้รับผลกระทบจากการที่เฟดยังคงปรับขึ้นอัตราดอกเบี้ย แต่ความล้มเหลวในการรักษาเสถียรภาพของราคาจะทำให้เกิดผลกระทบมากกว่า” นายพาวเวลกล่าว
นอกจากนี้ นายพาวเวลกล่าวว่า เฟดยังคงจำเป็นต้องปรับขึ้นอัตราดอกเบี้ยต่อไป และเฟดจะไม่ตัดทางเลือกในการ “ปรับขึ้นอัตราดอกเบี้ยครั้งใหญ่มากกว่าปกติ” ในเดือนก.ย.นี้
ทั้งนี้นักลงทุนกังวลว่าการที่เฟดเร่งปรับขึ้นอัตราดอกเบี้ยจะส่งผลกระทบต่อสภาพคล่องในตลาดสินทรัพย์เสี่ยง ซึ่งรวมถึงคริปโทเคอร์เรนซี